02022O0912 — RO — 21.11.2022 — 001.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

Astfel cum a fost modificat prin:









▼B

ORIENTAREA (UE) 2022/912 A BĂNCII CENTRALE EUROPENE

din 24 februarie 2022

privind sistemul transeuropean automat de transfer rapid cu decontare pe bază brută în timp real (TARGET) de nouă generație și de abrogare a Orientării 2013/47/UE (BCE/2012/27) (BCE/2022/8)







SECȚIUNEA I

DISPOZIȚII GENERALE

Articolul 1

Obiect și domeniu de aplicare

TARGET furnizează următoarele conturi pentru decontarea în euro în banii băncii centrale:

(a) Conturi principale de fonduri (MCA) pentru decontarea operațiunilor cu băncile centrale;

(b) Conturi de fonduri dedicate pentru decontarea pe bază brută în timp real (real-time gross settlement dedicated cash accounts) (RTGS DCA) și subconturi pentru plățile în timp real interbancare și ale clienților, precum și pentru decontarea tranzacțiilor cu sistemele auxiliare (ancillary system) (AS);

(c) Conturi tehnice ale AS pentru decontare pe bază brută în timp real (Real-time gross settlement ancillary system technical accounts) (conturi tehnice RTGS AS), conturi tehnice ale AS aferente serviciului de decontare a plăților instant în TARGET (TIPS) [TARGET Instant Payment Settlement (TIPS) ancillary system technical accounts (TIPS AS technical accounts)] (conturi tehnice TIPS AS) și conturi de fonduri pentru garantare ale AS (ancillary system guarantee funds accounts) pentru decontarea tranzacțiilor cu AS;

(d) Conturi de fonduri dedicate TARGET2-Securities (TARGET2-Securities dedicated cash accounts) (T2S DCA) pentru plățile de fonduri aferente tranzacțiilor cu instrumente financiare; și

(e) Conturi de fonduri dedicate pentru decontarea plăților instant în TARGET (TARGET instant payment settlement dedicated cash accounts) (TIPS DCA) pentru decontarea plăților instant.

Articolul 2

Definiții

În sensul prezentei orientări, fiecare dintre următorii termeni are înțelesul atribuit în anexa III:

1. „grup de monitorizare a conturilor”;

2. „titular de BIC adresabil”;

3. „sistem auxiliar” (AS);

4. „cont de fonduri pentru garantare al sistemului auxiliar” (cont de fonduri pentru garantare AS);

5. „procedură de decontare a sistemului auxiliar” (procedura de decontare AS);

6. „ordin de transfer al sistemului auxiliar” (ordin de transfer AS);

7. „autocolateralizare”;

8. „ordin automat de transfer de lichiditate”;

9. „lichiditate disponibilă”;

10. „grup bancar”;

11. „sucursală”;

12. „mesaj de tip broadcast”;

13. „zi de operare” sau „zi de operare TARGET”;

14. „cod de identificare a entității” (BIC);

15. „opinie juridică privind capacitatea”;

16. „ordin de transfer de fonduri”;

17. „bancă centrală” (CB);

18. „operațiune a băncii centrale”;

19. „BCN conectată”;

20. „soluție pentru situații de urgență”;

21. „instituție de credit”;

22. „soldul memorandumului de credit” (CMB);

23. „decontare inter-sisteme”;

24. „cont de fonduri dedicate” (DCA);

25. „rata dobânzii pentru facilitatea de depozit”;

26. „facilitatea de depozit”;

27. „BCN din zona euro”;

28. „schema de transfer credit instant SEPA (SCT Inst) a Consiliului European al Plăților” sau „schema SCT Inst”;

29. „bancă centrală din Eurosistem”;

30. „situație de neîndeplinire a obligațiilor”;

31. „fonduri pentru garantare”;

32. „proceduri de insolvență”;

33. „ordin de plată instant”;

34. „entitate ordonatoare”;

35. „credit pe parcursul zilei (intraday credit)”;

36. „întreprindere de investiții” (societate de investiții)”;

37. „BCN de nivel 3”;

38. „ordine de transfer de lichiditate”;

39. „rata dobânzii pentru facilitatea de creditare marginală”;

40. „facilitatea de creditare marginală”;

41. „serviciu de căutare prin alias mobil (MPL)”;

42. „plată aproape instant”;

43. „furnizor de servicii de rețea”;

44. „ordin de transfer de fonduri nedecontat”;

45. „participant”;

46. „beneficiar”

47. „plătitor”;

48. „ordin de plată”;

49. „răspuns pozitiv la solicitarea de returnare”;

50. „organism din sectorul public”;

51. „entitate adresabilă”;

52. „procedură de decontare a sistemului auxiliar pe bază brută în timp real” (procedura de decontare RTGS AS);

53. „cont tehnic al sistemului auxiliar pentru decontare pe bază brută în timp real”;

54. „solicitare de returnare”;

55. „ordin de transfer de lichiditate bazat pe reguli”;

56. „grup de conturi ale băncilor de decontare”;

57. „bancă de decontare”;

58. „suspendare”;

59. „cont TARGET”;

60. „sistem component al TARGET”;

61. „coordonator TARGET”;

62. „procedură de decontare a sistemului auxiliar aferentă serviciului de decontare a plăților instant în TARGET (TIPS)” (procedura de decontare TIPS AS);

63. „cont tehnic al sistemului auxiliar aferent serviciului de decontare a plăților instant în TARGET (TIPS)” (cont tehnic TIPS AS);

64. „manager de decontare TARGET”;

65. „TARGET2-Securities” (T2S);

66. „disfuncționalitate tehnică a TARGET”.

Articolul 3

Sisteme componente ale TARGET

(1) TARGET este structurat din punct de vedere juridic ca o multitudine de sisteme de plăți care alcătuiesc sistemele componente ale TARGET.

(2) Fiecare bancă centrală din Eurosistem operează propriul sistem component al TARGET.

(3) Fiecare sistem component al TARGET este un sistem desemnat ca atare în conformitate cu legislația națională relevantă care transpune Directiva 98/26/CE a Parlamentului European și a Consiliului ( 1 ).

(4) Denumirile sistemelor componente ale TARGET includ doar „TARGET” și denumirea sau abrevierea denumirii băncii centrale din Eurosistem relevante sau a statului membru al unei astfel de bănci centrale din Eurosistem. Sistemul BCE component al TARGET este denumit TARGET-ECB.

Articolul 4

Conectarea băncilor centrale naționale ale statelor membre a căror monedă nu este euro

BCN ale statelor membre a căror monedă nu este euro se pot conecta la TARGET numai dacă încheie un acord cu băncile centrale din Eurosistem. Un astfel de acord prevede că BCN conectate vor respecta prevederile prezentei orientări, sub rezerva oricăror aspecte specifice sau modificări adecvate stabilite de comun acord.

Articolul 5

Tranzacții intra-SEBC

Tranzacțiile în interiorul Sistemului European al Băncilor Centrale (SEBC) exprimate în euro sunt procesate prin TARGET, cu excepția plăților pe care băncile centrale convin în mod bilateral să le proceseze prin conturi de corespondent, după caz.

Articolul 6

Obligații sau creanțe intra-Eurosistem

(1) Orice decontare a ordinelor de transfer de fonduri între participanții la sisteme componente ale TARGET diferite este agregată și ajustată în mod automat pentru a face parte dintr-o singură obligație sau creanță a fiecărei BCN din zona euro față de BCE, astfel cum se prevede într-un acord între băncile centrale din Eurosistem. Orice obligație sau creanță a fiecărei BCN din zona euro față de BCE se ajustează zilnic în scopuri contabile, utilizând delta soldurilor de la sfârșitul zilei ale tuturor conturilor TARGET din registrele BCN din zona euro respective.

(2) În scopuri contabile și de raportare, fiecare BCN din zona euro menține un cont pentru a-și înregistra obligația sau creanța față de BCE, care rezultă din decontarea ordinelor de transfer de fonduri între propriul său sistem component al TARGET și alte sisteme componente ale TARGET.

(3) BCE deschide în registrele sale un cont pentru fiecare BCN din zona euro, pentru a reflecta la sfârșitul zilei obligația sau creanța acelei BCN din zona euro față de BCE.







SECȚIUNEA II

GUVERNANȚA

Articolul 7

Niveluri de guvernanță

(1) Fără a aduce atingere prevederilor articolului 8 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), administrarea TARGET se bazează pe o schemă de guvernanță pe trei niveluri. Misiunile atribuite Consiliului guvernatorilor (Nivelul 1), organului de administrare tehnică și operațională (Nivelul 2) și BCN (Nivelul 3) sunt stipulate în anexa II.

(2) Consiliul guvernatorilor este responsabil de conducerea, administrarea și controlul TARGET. Misiunile atribuite nivelului 1 sunt de competența exclusivă a Consiliului guvernatorilor.

(3) În conformitate cu prevederile articolului 12.1 paragraful al treilea din Statutul SEBC, băncile centrale din Eurosistem sunt responsabile pentru misiunile atribuite nivelului 2, în limitele cadrului general definit de Consiliul guvernatorilor. Consiliul guvernatorilor a instituit un organ de Nivel 2 căruia băncile centrale din Eurosistem i-au alocat anumite atribuții de administrare tehnică și operațională legate de TARGET.

(4) Băncile centrale din Eurosistem își stabilesc modul de lucru prin încheierea unor acorduri adecvate.

(5) În conformitate cu prevederile articolului 12.1 paragraful al treilea din Statutul SEBC, BCN de nivel 3 sunt responsabile pentru atribuțiile alocate nivelului 3, în limitele cadrului general definit de Consiliul guvernatorilor.

(6) BCN de nivel 3 încheie acorduri cu băncile centrale din Eurosistem care guvernează furnizarea de servicii de către BCN de nivel 3. Aceste acorduri includ, dacă este cazul, și BCN conectate.

(7) Eurosistemul, în calitate de furnizor de servicii T2S, și băncile centrale din Eurosistem, în calitate de operatori ai sistemelor naționale componente ale TARGET corespunzătoare, încheie un acord care guvernează serviciile prestate de Eurosistem băncilor centrale din Eurosistem în ceea ce privește operarea T2S DCA. Acolo unde este cazul, la aceste acorduri aderă și BCN conectate.







SECȚIUNEA III

OPERAREA TARGET

Articolul 8

Biroul de asistență pentru sistem

Fiecare bancă centrală din Eurosistem înființează și menține un birou de asistență pentru sistem care furnizează sprijin participanților la sistemul național component al TARGET al acelei bănci centrale. Biroul de asistență funcționează cel puțin între orele 07:00 CET și 18:15 CET. Programul acestuia va fi prelungit până la 18:30 CET în ultima zi a perioadei de aplicare a rezervelor minime obligatorii din Eurosistem.

Articolul 9

Condiții armonizate de participare la TARGET

(1) Fiecare BCN din zona euro adoptă modalitățile de implementare a Condițiilor armonizate de participare la TARGET, astfel cum sunt prevăzute în anexa I, și astfel încât termenii utilizați în aceste Condiții armonizate care sunt enumerați în anexa III să aibă sensul atribuit în anexa III. Aceste modalități guvernează exclusiv relația dintre BCN din zona euro relevantă și participanții acesteia în ceea ce privește deschiderea și operarea conturilor TARGET.

(2) Începând cu 20 noiembrie 2023, băncile centrale din Eurosistem nu mai deschid alte conturi decât conturi TARGET pentru participanții eligibili să participe la TARGET în scopul furnizării de servicii care intră sub incidența prezentei orientări, sub rezerva următoarelor excepții: (a) conturi ale participanților enumerați în articolul 4 alineatul (2) literele (a) și (b) din partea I a anexei I cu privire la Condițiile armonizate de participare la TARGET; (b) conturi în care fondurile sunt deținute pe parcursul zilei cu unicul scop de a efectua depuneri și retrageri de numerar; (c) conturi utilizate pentru menținerea de fonduri puse sub sechestru sau fonduri gajate unui creditor terț sau fonduri menționate la articolul 3 alineatul (1) litera (d) din Regulamentul (UE) 2021/378 al Băncii Centrale Europene (BCE/2021/1) ( 2 ); (d) conturi utilizate de participanții la sistemele operate de o BCN și utilizate pentru compensarea plăților instant care sunt conforme cu schema SCT Inst.

(3) BCE adoptă termenii și condițiile TARGET-ECB prin implementarea a Condițiilor armonizate de participare la TARGET prevăzute în anexa I, cu excepția următoarelor: (a) TARGET-ECB va furniza doar servicii de compensare și decontare pentru organizațiile prestatoare de servicii de compensare și de decontare, inclusiv pentru entitățile stabilite în afara Spațiului Economic European (SEE), dacă acestea sunt supuse monitorizării de către o autoritate competentă și accesul lor la TARGET-ECB a fost aprobat de către Consiliul guvernatorilor; (b) TARGET-ECB nu oferă credite pe parcursul zilei sau autocolateralizare.

(4) Modalitățile standard adoptate de către băncile centrale din Eurosistem pentru implementarea a Condițiilor armonizate de participare la TARGET sunt făcute publice.

(5) Băncile centrale din Eurosistem pot solicita derogări de la Condițiile armonizate de participare la TARGET în temeiul constrângerilor impuse de legislația națională. Consiliul guvernatorilor analizează fiecare astfel de solicitare separat și acordă derogări acolo unde este cazul.

(6) Sub rezerva prevederilor acordului monetar relevant, BCE poate stabili condiții corespunzătoare pentru participarea la TARGET a entităților menționate la articolul 4 alineatul (2) litera (e) din partea I a anexei I.

(7) Băncile centrale din Eurosistem nu permit niciunei entități să fie titular de BIC adresabil sau entitate adresabilă în sistemele lor componente ale TARGET în cazul în care această entitate acționează prin intermediul unui titular de cont TARGET care este BCN a unui stat membru, dar care nu este nici bancă centrală din Eurosistem, nici BCN conectată.

(8) Băncile centrale din Eurosistem nu înregistrează titulari de BIC adresabili care sunt eligibili să participe la TARGET, astfel cum se prevede la articolul 4 din partea I a anexei I, cu excepția propriilor lor sucursale și a entităților enumerate la articolul 4 alineatul (2) literele (a) și (b) din partea I a anexei I.

(9) Cu excepția regulilor aplicabile AS, băncile centrale din Eurosistem nu implementează alte reguli suplimentare în legătură cu participarea la TARGET diferite față de cele prevăzute în Condițiile armonizate de participare la TARGET. Nu se percep comisioane pentru utilizarea TARGET sau în legătură cu TARGET, altele decât cele prevăzute în anexa I apendicele VI, cu excepția comisioanelor percepute pentru serviciile aferente unei BCN care coadministrează un MCA (astfel cum se prevede la articolul 2 din partea II a anexei I), în cazul în care aceste servicii sunt oferite de băncile centrale din Eurosistem. O bancă centrală din Eurosistem care oferă coadministrarea unui MCA respectă principiul recuperării integrale a costurilor atunci când își stabilește comisioanele pentru aceste servicii și transferă cel puțin costurile totale generate de aceste servicii.

(10) Prin derogare de la alineatul (9), băncile centrale din Eurosistem pot stabili reguli suplimentare în ceea ce privește conturile TARGET deschise pentru a menține fonduri furnizate drept colateral sau care fac parte dintr-un portofoliu de acoperire.

Articolul 10

Credit pe parcursul zilei – Autocolateralizare

(1) BCN din zona euro pot acorda credit pe parcursul zilei unui participant. Creditul pe parcursul zilei poate fi acordat numai pe MCA primar și numai în conformitate cu modalitățile de implementare a regulilor privind acordarea creditului pe parcursul zilei (intraday credit) prevăzute în partea II a anexei I. Nu se acordă credit pe parcursul zilei (intraday credit) unui participant a cărui eligibilitate drept contraparte pentru operațiunile de politică monetară ale Eurosistemului a fost suspendată sau a încetat.

(2) În urma unei solicitări a unui participant care are acces la credit pe parcursul zilei, BCN din zona euro oferă o facilitate de autocolateralizare în T2S DCA, cu condiția ca acest lucru să fie realizat în conformitate cu condițiile pentru operațiunile de autocolateralizare stabilite în partea IV a anexei I.

(3) Participanții care fac obiectul măsurilor restrictive adoptate de Consiliul Uniunii Europene sau de statele membre în temeiul articolului 65 alineatul (1) litera (b), al articolului 75 sau al articolului 215 din tratat, a căror implementare, în opinia BCN relevante din zona euro și după informarea BCE, este incompatibilă cu buna funcționare a TARGET, nu sunt eligibili pentru credit pe parcursul zilei sau autocolateralizare.

(4) BCN din zona euro pot acorda AS credit pe parcursul zilei , astfel cum se prevede la articolul 10 alineatul (2) litera (d) din partea II a anexei I, cu condiția ca acordurile să fi fost prezentate în prealabil Consiliului guvernatorilor și să fi fost aprobate de Consiliul guvernatorilor.

(5) BCN din zona euro pot acorda credit overnight anumitor contrapărți centrale (CPC) eligibile, în condițiile prevăzute la articolul 10 alineatul (5) din partea II a anexei I, cu condiția ca cererea să fi fost înaintată în prealabil Consiliului guvernatorilor și să fi fost aprobată de Consiliul guvernatorilor.

(6) La propunerea BCN din zona euro relevante, Consiliul guvernatorilor poate excepta departamentele de trezorerie menționate la articolul 10 alineatul (2) litera (b) din partea II a anexei I de la obligația furnizării de colateral adecvat înainte de a obține creditul pe parcursul zilei (intraday credit).

(7) În cazul în care o BCN din zona euro decide să suspende, să limiteze sau să înceteze accesul unui participant la creditul pe parcursul zilei sau la autocolateralizare, din motive de prudență, astfel cum se prevede la articolul 13 alineatul (1) litera (c) din partea II a anexei I, sau, respectiv, la articolul 11 din partea IV a anexei I, aceasta notifică imediat în acest sens în scris BCE și alte BCN din zona euro și BCN conectate. După caz, Consiliul guvernatorilor decide cu privire la implementarea în mod uniform a măsurilor adoptate în toate sistemele componente ale TARGET.

(8) În cazul în care accesul unei contrapărți la instrumentele de politică monetară este suspendat, limitat sau exclus din motive de prudență sau de alt tip, în conformitate cu dispozițiile naționale de implementare a articolului 158 din Orientarea (UE) 2015/510 a Băncii Centrale Europene (BCE/2014/60) ( 3 ), BCN din zona euro relevantă pune în aplicare decizia respectivă, în ceea ce privește accesul la creditul pe parcursul zilei, în conformitate cu dispozițiile contractuale sau reglementările aplicate de BCN din zona euro relevantă.

(9) Atunci când o BCN din zona euro decide să suspende, să limiteze sau să înceteze accesul la creditul pe parcursul zilei (intraday credit) sau la facilitățile de autocolateralizare al unei contrapărți la politica monetară a Eurosistemului, în conformitate cu articolul 13 alineatul (3) din partea II a anexei I sau cu articolul 11 din partea IV a anexei I, această decizie produce efecte de la aprobarea acesteia de către Consiliul guvernatorilor BCE.

(10) Prin derogare de la prevederile punctului 9, în situații urgente, o BCN din zona euro poate suspenda, cu efect imediat, accesul la creditul pe parcursul zilei (intraday credit) și/sau la facilitățile de autocolateralizare al unei contrapărți la politica monetară a Eurosistemului. În astfel de cazuri, o BCN din zona euro în cauză transmite imediat o notificare scrisă către Consiliul guvernatorilor BCE. Consiliul guvernatorilor BCE are competența de a anula măsura decisă de BCN din zona euro. Cu toate acestea, dacă în termen de 10 zile de operare de la primirea notificării de către BCE, Consiliul guvernatorilor BCE nu transmite BCN din zona euro o notificare privind o astfel de anulare, se consideră că măsura BCN din zona euro a fost aprobată de Consiliul guvernatorilor BCE.

(11) Consiliul guvernatorilor BCE poate decide exceptarea de la penalitățile prevăzute la articolul 12 alineatul (4) din partea II a anexei I sau reducerea lor, dacă soldul debitor al entității în cauză la închiderea zilei poate fi atribuit forței majore și/sau disfuncționalității tehnice a TARGET, astfel cum este definită disfuncționalitatea tehnică a TARGET în anexa III.

Articolul 11

Condiții suplimentare pentru AS

(1) În completarea dispozițiilor articolului 9 alineatele (1)-(9), următoarele dispoziții se aplică relației dintre banca centrală din Eurosistem relevantă și AS, inclusiv AS operate de băncile centrale din Eurosistem.

(2) Băncile centrale din Eurosistem furnizează servicii de transfer de fonduri în banii băncii centrale pentru AS care acționează în această calitate. Aceste servicii sunt oferite prin: (a) procedura de decontare TIPS AS numai pentru a sprijini decontarea plăților instant în temeiul schemei SCT Inst sau a plăților aproape instant în registrele AS; sau (b) procedurile de decontare RTGS AS pentru toate celelalte cazuri de business.

(3) Băncile centrale din Eurosistem pot, în mod excepțional și după aprobarea de către organismul de nivel 2 menționat în anexa II, să aprobe utilizarea unui RTGS DCA de către un AS , cu excepția cazului în care este vorba despre decontarea plăților instant în temeiul schemei SCT Inst. Solicitarea de acordare a permisiunii include o cerere motivată din partea AS. În cazul în care cererea este aprobată, se aplică regimul de comisionare prevăzut la punctul 4 din apendicele VI la anexa I.

(4) Fiecare bancă centrală din Eurosistem deschide la cerere un subcont pentru orice bancă de decontare pentru care deține un RTGS DCA atunci când AS al băncii de decontare participă fie la sistemul component al TARGET al respectivei BCN din Eurosistem, fie la un alt sistem component al TARGET.

(5) Băncile centrale din Eurosistem pot stabili, în plus față de acele condiții din anexa I, și condiții legate de participarea AS la TARGET care sunt legate de: (a) proceduri de asigurare a continuității activității și pentru situații de urgență; (b) natura dreptului la fonduri deținute într-un cont TARGET în cazul în care fondurile deținute nu intră în proprietatea AS; (c) drepturile băncilor centrale de garanție reală mobiliară și de compensare bilaterală (set-off) în conturile TARGET deținute de sau în numele AS; (d) colectarea și distribuirea dobânzilor acumulate; (e) cerințele de reglementare (inclusiv în privința monitorizării) aplicabile băncilor de decontare AS sau AS (inclusiv cele aplicate de autoritățile străine de reglementare); (f) schimbul de informații pentru a verifica respectarea politicii Eurosistemului.

(6) Băncile centrale din Eurosistem fac schimb de informații cu privire la orice eveniment semnificativ din timpul procesului de decontare a AS.

Articolul 12

Finanțare și metodologia de calcul al costurilor

(1) Consiliul guvernatorilor stabilește regulile aplicabile finanțării TARGET.

(2) Consiliul guvernatorilor stabilește structura comisioanelor pentru TARGET utilizând o metodologie comună a Eurosistemului de calcul al costurilor.

Articolul 13

Dispoziții privind securitatea

Băncile centrale din Eurosistem respectă măsurile prevăzute de Consiliul guvernatorilor care stabilesc politica de securitate și cerințele și controalele de securitate aplicabile TARGET, inclusiv în ceea ce privește reziliența cibernetică și securitatea informației.

Articolul 14

Reguli privind auditul

Misiunile de audit sunt efectuate în conformitate cu principiile și dispozițiile stabilite în Politica de audit a SEBC adoptată de Consiliul guvernatorilor.

Articolul 15

Obligații în caz de suspendare sau încetare

(1) Băncile centrale din Eurosistem încetează imediat fără notificare prealabilă sau suspendă participarea unui participant la sistemul component al TARGET respectiv dacă: (a) se declanșează procedura de insolvență în privința unui participant; sau (b) un participant nu mai îndeplinește criteriile de acces pentru participarea la sistemul component al TARGET relevant.

(2) În cazul în care o bancă centrală din Eurosistem suspendă sau încetează participarea la TARGET a unui participant, în conformitate cu alineatul (1), sau din motive de prudență, în conformitate cu articolul 17, aceasta notifică imediat acest fapt tuturor celorlalte bănci centrale din Eurosistem, furnizând următoarele: (a) denumirea și BIC-ul participantului, (b) informațiile pe care se bazează decizia BCN din zona euro, inclusiv orice informații sau avize obținute de la autoritatea de supraveghere relevantă; (c) măsura luată și un calendar propus pentru aplicarea acesteia. Fiecare bancă centrală din Eurosistem, la solicitarea altei bănci centrale din Eurosistem, face schimb de informații cu privire la un asemenea participant, inclusiv informații referitoare la ordinele de transfer de fonduri adresate acestuia.

(3) O bancă centrală din Eurosistem care încetat sau a suspendat participarea la sistemul său component al TARGET a unui participant în conformitate cu alineatul (1) își asumă răspunderea față de celelalte bănci centrale din Eurosistem dacă: (a) ulterior autorizează decontarea ordinelor de transfer de fonduri adresate participanților a căror participare a fost suspendată sau încetată de către aceasta; sau (b) nu respectă obligațiile prevăzute la alineatele (1) și (2).

(4) O bancă centrală din Eurosistem care a suspendat participarea unui participant la sistemul său component al TARGET în conformitate cu alineatul (1) litera (a) procesează ordinele de transfer de fonduri de la respectivul participant numai la instrucțiunile reprezentanților acestuia, inclusiv cei desemnați de o autoritate competentă sau de o instanță judecătorească, precum administratorul judiciar al participantului, sau în conformitate cu o decizie sau hotărâre executorie a unei autorități competente sau a unei instanțe judecătorești care dă instrucțiuni cu privire la modul în care trebuie procesate plățile. O bancă centrală din Eurosistem respinge toate ordinele de transfer de fonduri inițiate din TIPS DCA ale unui participant suspendat.

Articolul 16

Proceduri pentru respingerea din motive de prudență a unei solicitări de participare la TARGET

În cazul în care, în conformitate cu articolul 5 alineatul (5) litera (c) din partea I a anexei I, o bancă centrală din Eurosistem respinge, din motive de prudență, o cerere de aderare la TARGET, banca centrală din Eurosistem respectivă informează prompt celelalte bănci centrale din Eurosistem cu privire la o astfel de respingere.

Articolul 17

Proceduri pentru suspendarea, limitarea sau încetarea din motive de prudență a participării la TARGET și a accesului la credit pe parcursul zilei (intraday credit) și la autocolateralizare

(1) Atunci când, din motive de prudență, o BCN din zona euro suspendă, limitează sau încetează accesul unui participat la creditul pe parcursul zilei (intraday credit), în conformitate cu articolul 13 alineatul (1) punctul (c) din partea II a anexei I sau la autocolateralizare în conformitate cu articolul 11 din partea IV a anexei I, sau o bancă centrală din Eurosistem suspendă sau încetează participarea la TARGET a unui participant, în conformitate cu articolul 25 alineatul (2) punctul (e) din partea I a anexei I, decizia produce efecte, în măsura în care este posibil, în același timp în toate sistemele componente ale TARGET.

(2) BCN din zona euro transmite prompt informațiile de la articolul 15 alineatul (2) autorităților de supraveghere relevante din statul membru al BCN din zona euro, cu solicitarea ca autoritățile de supraveghere să facă schimb de informații cu autoritățile de supraveghere din alte state membre în care participantul are o filială sau o sucursală. Având în vedere decizia luată în temeiul alineatului (1), alte BCN din zona euro iau măsurile corespunzătoare și transmit prompt BCE informații cu privire la acestea.

(3) Comitetul executiv al BCE poate propune Consiliului guvernatorilor să adopte orice decizii necesare pentru a asigura implementarea în mod uniform a măsurilor luate în conformitate cu alineatele (1) și (2).

(4) BCN din zona euro ale statelor membre în care urmează a fi pusă în aplicare decizia informează participantul cu privire la decizie și iau toate măsurile de implementare necesare.

Articolul 18

Proceduri de cooperare a băncilor centrale din Eurosistem în privința măsurilor administrative sau restrictive

În legătură cu implementarea a articolului 29 alineatul (3) din partea I a anexei I:

1. orice bancă centrală din Eurosistem transmite prompt tuturor băncilor centrale potențial afectate toate informațiile primite în legătură cu un ordin de transfer de fonduri propus, cu excepția ordinelor de transfer de lichiditate între diferitele conturi ale aceluiași participant;

2. orice bancă centrală din Eurosistem care primește de la un participant dovada privind notificarea transmisă către, sau consimțământul primit de la, orice autoritate competentă transmite cu promptitudine această dovadă oricărei alte bănci centrale care acționează în calitate de furnizor de servicii de plată al plătitorului sau beneficiarului, după caz;

3. banca centrală din Eurosistem care acționează în calitate de furnizor de servicii de plată al plătitorului informează apoi cu promptitudine plătitorul că poate introduce un ordin de transfer de fonduri în TARGET.

Articolul 19

Proceduri de asigurare a continuității și pentru situații de urgență

(1) În cazul în care are loc un eveniment care afectează funcționarea normală a TARGET, banca centrală din Eurosistem în cauză notifică imediat coordonatorul TARGET, care, împreună cu managerul de decontare TARGET al respectivei bănci centrale din Eurosistem, decide cu privire la măsurile ulterioare care trebuie luate.

(2) Băncile centrale din Eurosistem raportează coordonatorului TARGET o întrerupere în funcționare legată de un participant, astfel cum se menționează la punctul 2.4, 3.3 sau 4.2 din apendicele IV la anexa I în maximum 30 de minute de la începutul întreruperii în funcționare sau cu prima ocazie după detectarea întreruperii, dacă o astfel de întrerupere ar putea afecta funcționarea TARGET sau ar putea crea risc sistemic sau dacă participantul a fost desemnat ca participant critic de către băncile centrale din Eurosistem pe baza unor criterii actualizate periodic și publicate pe website-ul BCE.

(3) În circumstanțe excepționale, băncile centrale din Eurosistem pot decide să modifice programul de operare al TARGET din motive care includ, dar fără a se limita la, o întrerupere în funcționare care afectează un AS . O astfel de decizie este luată în mod colectiv de băncile centrale din Eurosistem.

(4) În cazul oricăror altor evenimente care pot afecta funcționarea normală a TARGET, banca centrală din Eurosistem în cauză monitorizează și gestionează astfel de evenimente pentru a preveni orice propagare asupra bunei funcționări a TARGET.

(5) Băncile centrale din Eurosistem mențin o conexiune la Soluția pentru situații de urgență.

Articolul 20

Gestionarea cererilor în cadrul schemei de compensație TARGET

(1) Cu excepția situației în care Consiliul guvernatorilor a decis altfel, procedura de compensație stabilită în apendicele II la anexa I se gestionează în conformitate cu prezentul articol.

(2) Banca centrală a participantului care înaintează cererea de compensație efectuează o evaluare preliminară a cererii de compensație și comunică cu participantul în legătură cu această evaluare. Atunci când este necesar pentru evaluarea cererilor, această bancă centrală este asistată de alte bănci centrale interesate. Banca centrală relevantă informează BCE și toate celelalte bănci centrale interesate imediat ce i se aduc la cunoștință cererile în așteptare.

(3) În termen de nouă săptămâni de la producerea unei disfuncționalități tehnice a TARGET, banca centrală a participantului care depune cererea întocmește un raport de evaluare preliminară care conține evaluarea de către banca centrală a cererilor primite și îl transmite BCE și tuturor celorlalte bănci centrale interesate.

(4) În termen de cinci săptămâni de la primirea raportului de evaluare preliminară, Consiliul guvernatorilor efectuează evaluarea finală a tuturor cererilor primite și decide cu privire la ofertele de compensație care urmează a fi făcute participanților în cauză. În termen de cinci zile de operare de la realizarea evaluării finale, BCE comunică rezultatul evaluării finale băncilor centrale interesate. Aceste bănci centrale îi informează prompt pe participanții lor despre rezultatul evaluării finale și, dacă este cazul, despre detaliile ofertei de compensație, împreună cu formularul care reprezintă scrisoarea de acceptare.

(5) În termen de două săptămâni de la expirarea perioadei prevăzute la articolul 4 litera (d) ultima teză din apendicele II la anexa I, banca centrală informează BCE și toate celelalte bănci centrale interesate cu privire la ofertele de compensație care au fost acceptate și la cele care au fost respinse.

(6) Băncile centrale informează BCE cu privire la orice cerere care le-a fost transmisă de participanții lor în afara cadrului schemei de compensație TARGET, dar care se referă la o disfuncționalitate tehnică a TARGET.

Articolul 21

Gestionarea pierderilor cauzate de o disfuncționalitate tehnică a TARGET

(1) În cazul unei disfuncționalități tehnice a TARGET: (a) în privința plătitorului, orice bancă centrală la care un plătitor a plasat un depozit beneficiază de anumite câștiguri financiare care reprezintă diferența dintre rata dobânzii aplicabilă operațiunilor principale de refinanțare ale Eurosistemului și rata dobânzii pentru facilitatea de depozit aplicată creșterii marginale a utilizării facilității de depozit a Eurosistemului pe perioada disfuncționalității tehnice a TARGET, până la valoarea ordinelor de transfer de fonduri nedecontate. Atunci când plătitorul rămâne cu un exces de fonduri neremunerate, avantajele financiare se ridică la rata dobânzii aplicabile operațiunilor principale de refinanțare ale Eurosistemului, aplicată valorii excesului de fonduri nepurtătoare de dobândă pentru perioada disfuncționalității tehnice a TARGET, până la valoarea ordinelor de transfer de fonduri nedecontate. (b) în privința beneficiarului plății, banca centrală de la care beneficiarul s-a împrumutat prin utilizarea facilității de creditare marginală beneficiază de anumite avantaje financiare care reprezintă diferența dintre rata dobânzii pentru facilitatea de creditare marginală și rata dobânzii aplicabile operațiunilor principale de refinanțare ale Eurosistemului, aplicată creșterii marginale în utilizarea facilității de creditare marginală pe durata disfuncționalității tehnice a TARGET, până la valoarea ordinelor de transfer de fonduri nedecontate.

(2) Avantajele financiare ale BCE reprezintă: (a) avantajele în legătură cu BCN conectate, care provin din remunerarea diferită a soldurilor la sfârșitul zilei ale acestor BCN conectate în raport cu BCE; și (b) valoarea dobânzii penalizatoare pe care BCE o primește de la BCN conectate atunci când una dintre aceste BCN conectate impune o penalitate unui participant pentru nerambursarea la timp a creditului pe parcursul zilei (intraday credit), astfel cum este prevăzut în acordul dintre băncile centrale din Eurosistem și BCN conectate.

(3) Avantajele financiare prevăzute la alineatele (1) și (2) sunt cumulate de băncile centrale și suma cumulată rezultată se utilizează pentru efectuarea de rambursări către băncile centrale care suportă costul aferent compensației acordate participanților lor. Orice avantaje financiare rămase sau costuri suportate de băncile centrale aferente compensațiilor acordate participanților lor se împart între băncile centrale din Eurosistem, în conformitate cu grila de repartiție pentru subscrierea la capitalul BCE.

Articolul 22

Dreptul de garanție în privința fondurilor din subconturi și garanția intra-Eurosistem

(1) Pentru decontarea ordinelor de transfer ale AS aferente procedurii de decontare RTGS AS C, orice bancă centrală din Eurosistem care a deschis sub-conturi pentru titularii săi de RTGS DCA se asigură că soldurile sub-conturilor respective (inclusiv majorările sau reducerile acelui sold rezultate din creditarea sau debitarea plăților aferente decontării inter-sisteme în sau din subcont sau din creditarea transferurilor de lichiditate în subcont) la momentul la care AS începe un ciclu de decontare pot fi folosite doar pentru decontarea ordinelor de transfer ale AS legate de acea procedură de decontare RTGS AS C. Aceasta nu aduce atingere oricăror proceduri de insolvență în privința titularului de RTGS DCA relevant și oricăror măsuri individuale de executare silită în legătură cu subcontul unui astfel de titular de RTGS DCA.

(2) Ori de câte ori se transferă lichiditate în subcontul unui titular de RTGS DCA și banca centrală din Eurosistem nu este banca centrală a AS, banca centrală din Eurosistem respectivă, după primirea comunicării de la AS [printr-un mesaj „început de ciclu” (start-of-cycle)], confirmă AS relevant soldul subcontului și, prin aceasta, garantează băncii centrale a AS plata până la valoarea soldului respectiv. Confirmarea soldului transmisă AS implică și o declarație de voință cu forță juridică obligatorie din partea băncii centrale a AS în sensul că aceasta din urmă garantează AS plata până la valoarea soldului confirmat. Prin confirmarea majorării sau reducerii soldului respectiv ca urmare a creditării sau debitării ordinelor de transfer ale AS cu decontare inter-sisteme în sau din subcont sau a creditării transferurilor de lichiditate în subcont, atât banca centrală din Eurosistem care nu este banca centrală a AS, cât și banca centrală a AS declară o majorare sau o diminuare a garanției cu valoarea plății. Ambele garanții sunt irevocabile, necondiționate și plătibile la prima cerere. Ambele garanții se sting la comunicarea de către AS a faptului că decontarea s-a finalizat [prin intermediul unui mesaj „sfârșit de ciclu” (end-of-cycle message)].







SECȚIUNEA IV

DISPOZIȚII TRANZITORII ȘI FINALE

Articolul 23

Soluționarea diferendelor și legea aplicabilă

(1) În cazul unui diferend între băncile centrale din Eurosistem în legătură cu prezenta orientare, părțile implicate încearcă să îl soluționeze în conformitate cu Memorandumul de înțelegere privind procedura de soluționare a diferendelor în cadrul SEBC ( Memorandum of Understanding on an Intra-ESCB Dispute Settlement Procedure ).

(2) Prin derogare de la prevederile alineatului (1), dacă diferendul privind repartizarea misiunilor între nivelul 2 și nivelul 3 nu poate fi soluționat prin acordul părților implicate, diferendul este soluționat de către Consiliul guvernatorilor.

(3) În cazul unui diferend de tipul celui menționat la alineatul (1), drepturile și obligațiile părților sunt stabilite în primul rând prin regulile și procedurile prevăzute în prezenta orientare. În cazul diferendelor privind ordine de transfer de fonduri între sistemele componente ale TARGET se aplică, în subsidiar, legea statului membru în care se află sediul băncii centrale din Eurosistem a beneficiarului plății, cu condiția ca aceasta să nu contravină prevederilor prezentei orientări.

Articolul 24

Abrogarea Orientării 2013/47/UE (BCE/2012/27)

▼M1

(1) Orientarea BCE/2012/27 se abrogă de la 20 martie 2023.

▼B

(2) Trimiterile la orientarea abrogată se interpretează ca fiind trimiteri la prezenta orientare.

Articolul 25

Producerea de efecte și implementarea

(1) Prezenta orientare produce efecte de la data notificării sale către BCN ale statelor membre a căror monedă este euro.

▼M1

(2) Băncile centrale din Eurosistem asigură respectarea prezentei orientări de la 20 martie 2023.

▼B

(3) ►M1 ◄ Acestea transmit BCE textele și mijloacele referitoare la aceste măsuri până la 19 aprilie 2022 cel târziu. Băncile centrale naționale ale statelor membre a căror monedă este euro iau măsurile necesare pentru a respecta prezenta orientare și le aplică de la data de 20 martie 2023.Acestea transmit BCE textele și mijloacele referitoare la aceste măsuri până la 19 aprilie 2022 cel târziu.

Articolul 26

Dispoziții diverse și tranzitorii

(1) La data prevăzută la articolul 25 alineatul (2) : (a) soldurile participantului din conturile TARGET2 PM sunt transferate în MCA relevante, astfel cum este specificat de participant; (b) TARGET2 TIPS DCA ale participantului devin TIPS DCA; (c) TARGET2 T2S DCA ale participantului devin T2S DCA; (d) conturile tehnice TARGET2, conturile tehnice TARGET2 TIPS AS și conturile de fonduri pentru garantare TARGET2 pentru procedurile de decontare ale AS ale participantului devin conturi tehnice RTGS AS, conturi tehnice TIPS AS și, respectiv, conturi de fonduri pentru garantare ale AS; (e) soldurile conturilor locale ale participantului se transferă în MCA relevante, astfel cum este precizat de către participant.

(2) Participanții nu suferă pierderi și nu obțin profit ca urmare a transferului soldurilor în temeiul alineatului (1).

(3) Obligațiile intra-Eurosistem care decurg din decontarea plăților între participanții la diferite sisteme componente ale TARGET2 în temeiul articolului 6 din Orientarea 2013/47/UE (BCE/2012/27) continuă să fie înregistrate în TARGET în conformitate cu articolul 6 din prezenta orientare.

(4) Fără a aduce atingere articolului 5 alineatul (1) punctele (d) și (e) din partea I a anexei I, opiniile juridice privind capacitatea și țara solicitate de băncile centrale din Eurosistem în temeiul articolului 13 din Orientarea 2013/47/UE (BCE/2012/27) sau în temeiul articolului 8 alineatul (2) din anexa II, al articolului 6 alineatul (2) din anexa IIA, și, respectiv, al articolului 6 alineatul (2) din anexa IIB la Orientarea 2013/47/UE (BCE/2012/27) rămân valabile în sensul prezentei orientări.

(5) Fără a aduce atingere articolului 10 alineatul (2) litera (d) din partea II a anexei I, accesul la creditul pe parcursul zilei acordat de Consiliul guvernatorilor în conformitate cu alineatul (2) litera (e) din anexa III la Orientarea 2013/47/UE (BCE/2012/27) rămâne valabil.

(6) Grupurile recunoscute de Consiliul guvernatorilor în conformitate cu definiția „grupului” din articolul 1 din anexa II la Orientarea 2013/47/UE (BCE/2012/27) continuă să fie recunoscute și considerate grupuri bancare în sensul prezentei orientări.

Articolul 27

Destinatari, măsuri de implementare și raportare către nivelul 1

(1) Prezenta orientare se adresează tuturor băncilor centrale din Eurosistem.

(2) Consiliul guvernatorilor primește de la nivelul 2 un raport pe bază anuală care conține informațiile solicitate de Consiliul guvernatorilor pentru a-și îndeplini responsabilitățile de nivel 1 care îi revin.









ANEXA I

CONDIȚII ARMONIZATE DE PARTICIPARE LA TARGET

PARTEA I

Termeni și condiții generale

Articolul 1

Domeniul de aplicare

Termenii și condițiile prevăzute în prezenta parte I reglementează relația dintre [a se introduce denumirea băncii centrale] și participanții la TARGET-[a se introduce referința băncii centrale/țării]. Termenii și condițiile stabilite în următoarele părți II, III, IV, V, VI și VII se aplică în măsura în care participanții optează pentru și li se acordă unul sau mai multe conturi descrise în părțile respective. Termenii și condițiile stabilite în părțile I-VII din prezenta anexă sunt menționate în prezenta orientare în mod colectiv drept „Condiții armonizate” sau „Condiții”.

Articolul 2

Apendice

(1) Următoarele apendice constituie parte integrantă din prezentele Condiții: Apendicele I: Specificații tehnice pentru procesarea ordinelor de transfer de fonduri Apendicele II: Schema de compensație TARGET Apendicele III: Termeni de referință pentru opiniile juridice privind capacitatea și țara Apendicele IV: Proceduri de asigurare a continuității activității și pentru situații de urgență Apendicele V: Programul de operare a TARGET Apendicele VI: Lista comisioanelor Apendicele VII: Cerințe privind gestionarea securității informațiilor și gestionarea continuității activității [Apendicele VIII: [A se introduce, dacă este necesar: Lista definițiilor prevăzute în anexa III la orientare]

(2) În caz de conflict sau inadvertențe între conținutul oricărui apendice și conținutul oricărei alte prevederi din prezentele Condiții, prevalează acestea din urmă.

Articolul 3

Descrierea generală a TARGET

(1) TARGET este structurat din punct de vedere juridic ca o multitudine de sisteme de plăți, fiind compus din toate sistemele componente ale TARGET, fiecare dintre acestea fiind desemnat drept „sistem” în conformitate cu legislația națională care transpune Directiva 98/26/CE.

(2) TARGET cuprinde sistemele de plăți în euro care decontează în banii băncii centrale și furnizează servicii de gestionare centralizată a lichidității, decontare pe bază brută în timp real pentru plăți și servicii pentru decontarea AS și care asigură efectuarea plăților de fonduri aferente decontării instrumentelor financiare și decontării plăților instant.

(3) TARGET furnizează: (a) MCA pentru decontarea operațiunilor băncii centrale; (b) RTGS DCA pentru decontarea pe bază brută în timp real a plăților cu valoare mare și subconturi, dacă acest lucru este necesar pentru decontarea AS; (c) T2S DCA pentru plățile de fonduri aferente decontării instrumentelor financiare; (d) TIPS DCA pentru decontarea plăților instant; și (e) următoarele conturi pentru decontarea AS: (i) conturi tehnice RTGS AS; (ii) conturi de fonduri pentru garantare ale AS; și (iii) conturi tehnice TIPS AS.

Fiecare cont din TARGET-[a se introduce denumirea băncii centrale] este identificat prin intermediul unui număr de cont unic alcătuit din elementele descrise la punctul 2 din apendicele I.

Articolul 4

Criterii de acces

(1) Următoarele tipuri de entități sunt eligibile pentru a deveni, la cerere, participanți la TARGET-[a se introduce referința băncii centrale/țării]: (a) instituții de credit stabilite în Uniune sau în SEE, inclusiv când acestea acționează printr-o sucursală stabilită în Uniune sau în SEE; (b) instituții de credit stabilite în afara SEE, cu condiția ca acestea să acționeze printr-o sucursală stabilită în Uniune sau în SEE; (c) BCN ale statelor membre și BCE,

cu condiția ca entitățile prevăzute la literele (a) și (b) să nu facă obiectul unor măsuri restrictive adoptate de Consiliul Uniunii Europene sau de statele membre în temeiul articolului 65 alineatul (1) litera (b), articolului 75 sau articolului 215 din tratat, măsuri a căror implementare, din perspectiva TARGET-[a se introduce denumirea băncii centrale] după informarea BCE, este incompatibilă cu buna funcționare a TARGET.

(2) [a se introduce denumirea băncii centrale] poate, la alegerea sa, să admită ca participanți și următoarele entități: (a) departamente de trezorerie ale administrațiilor centrale sau regionale ale statelor membre; (b) organisme din sectorul public din statele membre, autorizate să deschidă conturi pentru clienți; (c) (i) întreprinderi de investiții (societăți de investiții) stabilite în Uniune sau în SEE, inclusiv când acestea acționează printr-o sucursală stabilită în Uniune sau în SEE; și (ii) întreprinderi de investiții (societăți de investiții) stabilite în afara SEE, cu condiția ca acestea să acționeze printr-o sucursală stabilită în Uniune sau în SEE; (d) entități care administrează AS și acționează în acea calitate; și (e) instituții de credit sau oricare dintre entitățile de tipul celor enumerate la literele (a)-(d), în ambele cazuri atunci când acestea sunt stabilite într-o țară cu care Uniunea a încheiat un acord monetar care permite accesul oricăror astfel de entități la sistemele de plăți din Uniune, în condițiile stabilite prin acordul monetar și cu condiția ca regimul juridic aplicabil în acea țară să fie echivalent cu legislația aplicabilă în Uniune.

Articolul 5

Procedura de solicitare a participării

(1) Pentru a deveni participant la TARGET-[a se introduce denumirea băncii centrale/țării de referință], o entitate eligibilă, astfel cum este descrisă la articolul 4 alineatul (1), sau o entitate care poate fi admisă de [a se introduce denumirea băncii centrale] în temeiul articolului 4 alineatul (2) trebuie să îndeplinească următoarele cerințe: (a) să instaleze, să administreze, să opereze, să monitorizeze și să asigure securitatea infrastructurii IT necesare pentru conectarea la TARGET-[a se introduce referința băncii centrale/țării] și să poată iniția ordine de transfer de fonduri către acesta. În acest scop, solicitanții pot implica terțe părți, însă rămân exclusiv răspunzători; (b) să fi parcurs cu succes testele impuse de [a se introduce denumirea băncii centrale]; (c) în cazul în care solicită un RTGS DCA, un T2S DCA sau un TIPS DCA, aceasta trebuie să dețină sau să deschidă și un MCA la [a se introduce denumirea băncii centrale]; (d) să furnizeze o opinie juridică privind capacitatea, conform modelului din apendicele III, cu excepția cazului în care informațiile și declarațiile ce urmează să fie furnizate printr-o astfel de opinie juridică privind capacitatea au fost deja obținute de către [a se introduce denumirea băncii centrale] în alt context; (e) în privința entităților menționate la articolul 4 alineatul (1) litera (b) și la articolul 4 alineatul (2) litera (c) punctul (ii), să furnizeze o opinie juridică privind țara, conform modelului din apendicele III, cu excepția cazului în care informațiile și declarațiile ce urmează să fie furnizate printr-o astfel de opinie juridică privind țara au fost deja obținute de către [a se introduce denumirea băncii centrale] în alt context; (f) în cazul în care este un solicitant de TIPS DCA, să fi aderat la schema SCT Inst prin semnarea Acordului de aderare la schema de transfer credit instant SEPA; (g) în cazul în care este un solicitant de cont tehnic TIPS AS, să fi dovedit că a furnizat Consiliului European al Plăților (EPC) scrisoarea de informare care demonstrează intenția sa de a fi un mecanism de compensare și decontare (Clearing and Settlement Mechanism) (CSM) conform cu SCT Inst.

(2) Solicitanții adresează [a se introduce denumirea băncii centrale] o solicitare la care atașează cel puțin următoarele documente/informații: (a) formularele de colectare a datelor de referință furnizate de [a se introduce denumirea băncii centrale], completate; (b) opinia juridică privind capacitatea, dacă este solicitată de [a se introduce denumirea băncii centrale], și opinia juridică privind țara, dacă este solicitată de [a se introduce denumirea băncii centrale]; (c) în cazul în care este un solicitant de TIPS DCA, dovada aderării sale la schema SCT Inst; (d) în cazul în care solicitantul solicită să utilizeze procedura de decontare TIPS AS, dovada că a furnizat EPC scrisoarea de informare care demonstrează intenția sa de a fi un CSM conform cu SCT Inst.; (e) dacă solicitantul desemnează un agent plătitor, dovada că agentul plătitor a fost de acord să acționeze în acel rol.

(3) Solicitanții care sunt deja participanți la TARGET și solicită un cont nou, astfel cum este descris în: (i) Partea III (RTGS DCA); (ii) Partea IV (T2S DCA); (iii) Partea V (TIPS DCA); (iv) Partea VI (cont tehnic RTGS AS); și/sau (v) Partea VII (cont tehnic TIPS AS), respectă dispozițiile alineatelor (1) și (2) în măsura în care sunt relevante pentru noul cont solicitat.

(4) [a se introduce denumirea băncii centrale] poate solicita și orice informații suplimentare pe care le consideră necesare în vederea adoptării unei decizii privind o solicitare de deschidere a unui cont TARGET.

(5) [a se introduce denumirea băncii centrale] respinge solicitarea de participare dacă: (a) solicitantul nu este o entitate eligibilă în sensul articolului 4 alineatul (1) sau o entitate care poate fi admisă de [a se introduce denumirea băncii centrale] în temeiul articolului 4 alineatul (2); (b) una sau mai multe dintre cerințele de participare menționate la alineatul (1) nu sunt îndeplinite; și/sau (c) conform aprecierii [a se introduce denumirea băncii centrale], o astfel de participare ar pune în pericol stabilitatea, buna funcționare și securitatea generale ale TARGET-[a se introduce referința băncii centrale/țării] sau ale oricărui alt sistem component al TARGET sau ar periclita îndeplinirea de către [a se introduce denumirea băncii centrale] a misiunilor sale prevăzute de [a se introduce o trimitere la legislația națională relevantă] și Statutul Sistemului European al Băncilor Centrale și al Băncii Centrale Europene sau prezintă riscuri din perspectiva prudenței.

(6) [a se introduce denumirea băncii centrale] comunică solicitantului participant decizia sa cu privire la solicitarea de a deveni participant la TARGET-[a se introduce referința băncii centrale/țării] în termen de o lună de la primirea de către [a se introduce denumirea băncii centrale] a solicitării de participare. În cazul în care [a se introduce denumirea băncii centrale] solicită informații suplimentare în conformitate cu alineatul (4), decizia se comunică în termen de o lună de la primirea de către [a se introduce denumirea băncii centrale] a acestor informații de la solicitant. Orice decizie de respingere trebuie motivată.

Articolul 6

Participanți

(1) Participanții care nu sunt AS dețin cel puțin un MCA la [a se introduce denumirea băncii centrale] și pot deține, de asemenea, unul sau mai multe RTGS DCA, T2S DCA și/sau TIPS DCA la [a se introduce denumirea băncii centrale].

(2) AS care utilizează procedurile de decontare RTGS AS sau procedura de decontare TIPS AS fac obiectul termenilor și condițiilor stabilite în prezenta parte, precum și în partea VI sau, respectiv, în partea VII. Acestea pot deține unul sau mai multe MCA, T2S DCA și, în mod excepțional și cu aprobarea [a se introduce denumirea băncii centrale], unul sau mai multe RTGS DCA, cu excepția cazului în care sunt aferente compensării plăților instant în temeiul schemei SCT Inst. În cazul în care un AS deține un RTGS DCA sau un T2S DCA, acesta deține, de asemenea, cel puțin un MCA la [a se introduce denumirea băncii centrale]. În cazul în care un AS deține unul sau mai multe MCA sau RTGS DCA sau T2S DCA, se aplică, de asemenea, părțile respective ale prezentelor Condiții.

Articolul 7

Accesul la contul unui participant acordat altor entități decât participantului

(1) În măsura în care acest lucru este posibil din punct de vedere tehnic, un participant poate acorda acces la conturile sale TARGET uneia sau mai multor entități pe care le desemnează, în scopul transmiterii ordinelor de transfer de fonduri și al efectuării altor acțiuni.

(2) Ordinele de transfer de fonduri inițiate sau fondurile primite de entitățile desemnate de un participant astfel cum se prevede la alineatul (1) sunt considerate ca fiind inițiate sau primite chiar de participantul respectiv.

(3) Participantul are obligația de a respecta astfel de ordine de transfer de fonduri și orice altă acțiune întreprinsă de entitatea sau entitățile menționate la alineatul (1), indiferent de conținutul acordurilor contractuale sau de altă natură dintre participantul respectiv și o astfel de entitate, sau de orice nerespectare a unor astfel de acorduri.

Articolul 8

Facturare

(1) [a se introduce denumirea băncii centrale] identifică elementele facturabile în conformitate cu apendicele VI și alocă fiecare element participantului de la care provine elementul facturabil.

(2) Orice comision de plătit în legătură cu un ordin de transfer de fonduri inițiat de un AS sau cu un transfer de fonduri primit de un AS, indiferent dacă utilizează procedurile de decontare RTGS AS sau un RTGS DCA, este perceput exclusiv AS respectiv.

(3) Elementele facturabile generate de acțiunile întreprinse de entitățile desemnate menționate la articolul 7, precum și de băncile centrale care acționează în numele unui participant se alocă participantului.

(4) [a se introduce denumirea băncii centrale] emite facturi separate către participant pentru serviciile relevante descrise în: (i) Partea III (RTGS-DCA); (ii) Partea IV (T2S DCA); (iii) Partea V (TIPS DCA); (iv) Partea VI (procedurile de decontare RTGS AS); și (v) Partea VII (procedura de decontare TIPS AS).

(5) [a se introduce denumirea băncii centrale] decontează fiecare factură prin debitarea directă a unui MCA deținut de participant, cu excepția cazului în care participantul a desemnat un alt participant la TARGET (care poate fi în TARGET- [a se introduce denumirea băncii centrale/țării de referință] sau într-un alt sistem component) ca agent plătitor și a transmis [a se introduce denumirea băncii centrale] instrucțiunea de a debita MCA al agentului plătitor respectiv. O astfel de instrucțiune nu exonerează participantul de obligația de a plăti fiecare factură.

(6) În cazul în care a fost desemnat un agent plătitor, participantul va furniza [a se introduce denumirea băncii centrale] dovada că agentul plătitor a fost de acord să acționeze în acel rol.

(7) În sensul prezentului articol, fiecare AS este tratat separat, chiar dacă două sau mai multe dintre acestea sunt operate de aceeași persoană juridică și indiferent dacă AS a fost desemnat sau nu în temeiul Directivei 98/26/CE. În cazul unui AS care nu a fost desemnat în temeiul Directivei 98/26/CE, acesta este identificat ca AS în baza următoarelor criterii: (a) este un aranjament formal, în temeiul unui instrument contractual sau legislativ, de exemplu, un acord între participanți și operatorul sistemului; (b) are mai mulți membri; (c) are reguli comune și aranjamente standardizate; și (d) are scopul de a compensa și/sau deconta plăți și/sau instrumente financiare între participanți.

Articolul 9

Grupuri de facturare

(1) La cererea participantului, [a se introduce denumirea băncii centrale] creează un grup de facturare pentru a permite membrilor acestuia să beneficieze de comisionarea degresivă aplicabilă RTGS DCA. Grupul de facturare poate include numai titularii de RTGS DCA care aparțin aceluiași grup bancar, dintr-unul sau mai multe sisteme componente ale TARGET.

(2) La cererea unui titular de RTGS DCA, [a se introduce denumirea băncii centrale] adaugă sau elimină respectivul titular de RTGS DCA într-un/dintr-un grup de facturare care poate fi în TARGET-[a se introduce denumirea băncii centrale/țării de referință] sau în orice alt sistem component al TARGET. Titularul de RTGS DCA îi informează pe toți ceilalți membri ai grupului de facturare cu privire la o astfel de cerere înainte de a o transmite.

(3) Titularii de RTGS DCA incluși într-un grup de facturare sunt facturați individual, astfel cum se prevede la articolul 8.

Articolul 10

Obligațiile [a se introduce denumirea băncii centrale] și ale participantului

(1) [a se introduce denumirea băncii centrale] oferă serviciile descrise în părțile II, III, IV, V, VI și VII ale prezentelor Condiții în cazul în care un participant a optat pentru și i s-a acordat un cont în conformitate cu dispozițiile respective. Cu excepția cazului în care prezentele Condiții sau legea dispun altfel, [a se introduce denumirea băncii centrale] utilizează toate mijloacele rezonabile pe care le are la dispoziție pentru a-și îndeplini obligațiile în temeiul prezentelor Condiții, fără a garanta atingerea unui rezultat.

(2) [a se introduce denumirea băncii centrale] este furnizorul de servicii în temeiul prezentelor Condiții. Actele și omisiunile BCN de nivel 3 sunt considerate ca fiind actele și omisiunile [a se introduce denumirea băncii centrale], pentru care aceasta își asumă răspunderea în conformitate cu articolul 22. Participarea în conformitate cu prezentele Condiții nu dă naștere unei relații contractuale între participanți și BCN de nivel 3 când oricare dintre acestea din urmă acționează în calitatea sa de BCN de nivel 3. Instrucțiunile, mesajele sau informațiile pe care un participant le primește de la sau le trimite către TARGET în legătură cu serviciile prestate în temeiul prezentelor Condiții sunt considerate a fi primite de la sau trimise către [a se introduce denumirea băncii centrale].

(3) Participantul plătește [a se introduce denumirea băncii centrale] comisioane în conformitate cu articolul 8.

(4) Participantul se asigură că este conectat din punct de vedere tehnic la TARGET-[a se introduce referința băncii centrale/țării] în conformitate cu programul de operare al TARGET prevăzut în apendicele V. Această obligație poate fi îndeplinită prin intermediul unei entități desemnate menționate la articolul 7.

(5) Participantul declară și garantează [a se introduce denumirea băncii centrale] că prin îndeplinirea obligațiilor sale în temeiul prezentelor Condiții nu încalcă nicio dispoziție legală, de reglementare sau statutară care îi este aplicabilă și niciun acord de care acesta este ținut.

(6) Participantul plătește orice taxă de timbru aplicabilă sau orice alte taxe sau impozite indirecte, dacă sunt aplicabile, precum și orice alte costuri incidente pe care participantul le suportă cu deschiderea, menținerea și închiderea contului său TARGET.

Articolul 11

Cooperarea și schimbul de informații

(1) În contextul îndeplinirii obligațiilor și exercitării drepturilor ce le revin în temeiul prezentelor Condiții, [a se introduce denumirea băncii centrale] și participanții cooperează îndeaproape pentru a asigura stabilitatea, buna funcționare și securitatea TARGET-[a se introduce referința băncii centrale/țării]. Aceștia își furnizează reciproc orice informații sau documente relevante pentru îndeplinirea obligațiilor ce le revin și pentru exercitarea drepturilor lor în temeiul prezentelor Condiții, fără a aduce atingere obligațiilor de păstrare a secretului bancar.

(2) [a se introduce denumirea băncii centrale] înființează și menține un birou de asistență aferent sistemului pentru a asista participanții în ceea ce privește dificultățile apărute în legătură cu operațiunile din sistem.

(3) Informații actualizate privind starea operațională a fiecărui serviciu sunt disponibile în sistemul de informații al TARGET (TARGET Information System) (TIS), pe o pagină dedicată de pe website-ul BCE.

(4) [a se introduce denumirea băncii centrale] poate comunica participanților mesaje relevante cu privire la sistem prin intermediul unui mesaj de tip broadcast sau, în cazul în care acest mijloc nu este disponibil, prin orice alte mijloace adecvate de comunicare.

(5) Participanții actualizează în timp util formularele existente de colectare a datelor de referință și transmit noi formulare de colectare a datelor de referință către [a se introduce denumirea băncii centrale]. Participanții verifică acuratețea informațiilor aferente lor care sunt introduse în TARGET-[a se introduce referința băncii centrale/țării] de către [a se introduce denumirea băncii centrale].

(6) Prin prezenta participantul autorizează [a se introduce denumirea băncii centrale] să comunice BCN de nivel 3 orice informații referitoare la participanți de care BCN de nivel 3 ar avea nevoie, în conformitate cu acordurile dintre BCN de nivel 3 și băncile centrale din Eurosistem care guvernează furnizarea de servicii de către BCN de nivel 3.

(7) Participanții informează fără întârziere [a se introduce denumirea băncii centrale] cu privire la orice modificare a capacității lor juridice și cu privire la modificările legislative relevante care afectează aspectele care fac obiectul opiniei juridice privind țara, astfel cum se prevede în termenii de referință din apendicele III.

(8) [a se introduce denumirea băncii centrale] poate solicita în orice moment o actualizare sau o reînnoire a opiniilor juridice privind capacitatea sau țara menționate la articolul 5 alineatul (1) literele (d) și (e).

(9) Participanții informează [a se introduce denumirea băncii centrale] imediat ce apare o situație de neîndeplinire a obligațiilor în legătură cu ei înșiși sau dacă fac obiectul unor măsuri de prevenire sau de gestionare a crizelor în sensul Directivei 2014/59/UE a Parlamentului European și a Consiliului ( 4 ) sau a oricărei altei legislații echivalente aplicabile.

Articolul 12

Remunerarea conturilor

(1) MCA, DCA și subconturile sunt remunerate cu 0 % sau cu rata dobânzii pentru facilitatea de depozit, fiind aleasă cea mai mică dintre cele două, cu excepția situației în care sunt utilizate pentru menținerea oricărora dintre următoarele: (a) rezerve minime obligatorii; (b) rezerve excedentare; (c) depozite ale entităților publice astfel cum sunt definite la articolul 2 punctul 5 din Orientarea (UE) 2019/671 a Băncii Centrale Europene (BCE/2019/7) ( 5 ).

În cazul rezervelor minime obligatorii, calculul și plata remunerației pentru menținerea acestora sunt reglementate de Regulamentul (CE) nr. 2531/98 al Consiliului ( 6 ) și de Regulamentul (UE) 2021/378 (BCE/2021/1).

În cazul rezervelor excedentare, calculul și plata remunerației pentru menținerea acestora sunt reglementate de Decizia (UE) 2019/1743 a Băncii Centrale Europene (BCE/2019/31) ( 7 ).

În cazul depozitelor entităților publice, remunerarea menținerii acestora este reglementată de prevederile referitoare la acele depozite ale entităților publice astfel cum sunt prevăzute la articolul 4 din Orientarea (UE) 2019/671 (BCE/2019/7).

(2) Soldurile overnight deținute într-un cont tehnic TIPS AS sau într-un cont tehnic RTGS AS pentru procedura de decontare D a AS și fondurile pentru garantare, inclusiv cele deținute într-un cont de fonduri pentru garantare al AS, sunt remunerate la rata dobânzii la facilitatea de depozit.

Articolul 13

Administrarea conturilor

(1) Participanții monitorizează și administrează lichiditatea din conturile lor în conformitate cu calendarul de operare al TARGET prevăzut în apendicele V și efectuează reconcilierea la nivel de tranzacție cel puțin o dată pe zi. Această obligație poate fi îndeplinită prin intermediul unei entități desemnate menționate la articolul 7.

(2) Participantul utilizează instrumentele furnizate de [a se introduce denumirea băncii centrale] în scopul reconcilierii conturilor, în special extrasul zilnic de cont care este pus la dispoziția fiecărui participant. Această obligație poate fi îndeplinită prin intermediul unei entități desemnate menționate la articolul 7.

(3) Participanții informează imediat [a se introduce denumirea băncii centrale] în cazul în care apare o neconcordanță în legătură cu oricare dintre conturile lor.

Articolul 14

Rezerve minime obligatorii

(1) La cererea unui participant care face obiectul unei cerințe de constituire a rezervelor minime obligatorii, [a se introduce denumirea băncii centrale] marchează unul sau mai multe MCA sau DCA care aparțin participantului respectiv în TARGET-[a se introduce referința băncii centrale/țării] ca fiind deținute în scopul îndeplinirii cerințelor privind rezervele minime obligatorii.

(2) În scopul îndeplinirii cerințelor privind rezervele minime obligatorii, atunci când sunt aplicabile participantului, se ia în considerare suma soldurilor la sfârșitul zilei ale tuturor conturilor deținute de participantul respectiv la [a se introduce denumirea băncii centrale] și marcate în acest scop.

Articolul 15

Limite inferioare și superioare

(1) Participantul poate stabili limite inferioare și superioare pentru MCA-urile sau DCA-urile sale.

(2) Participantul poate alege să primească o notificare în cazul în care limita inferioară sau superioară este depășită. În plus, pentru MCA sau RTGS DCA, participantul poate opta ca depășirea limitei să genereze un ordin de transfer de lichiditate bazat pe reguli.

(3) Decontarea unui ordin de transfer de lichiditate nu declanșează o verificare a depășirii limitei inferioare sau superioare.

Articolul 16

Grupul de monitorizare a conturilor

(1) Un titular de MCA poate crea unul sau mai multe grupuri de monitorizare a conturilor în scopul monitorizării lichidității din mai multe MCA sau DCA și va deveni entitatea lider pentru orice grup de monitorizare a conturilor pe care îl creează.

(2) Un participant poate adăuga oricare dintre MCA sau DCA pe care le deține în TARGET-[a se introduce referința băncii centrale/țării] sau în orice alt sistem component al TARGET într-unul sau mai multe grupuri de monitorizare a conturilor și, prin urmare, poate deveni membru al acelui grup de monitorizare a conturilor. Un membru al unui grup de monitorizare a conturilor poate iniția oricând retragerea contului său din acel grup de monitorizare a conturilor. Un participant informează entitatea lider a unui grup de monitorizare a conturilor înainte de a adăuga un cont sau de a elimina un cont din grupul respectiv de monitorizare a conturilor.

(3) Numai entitatea lider pentru un grup de monitorizare a conturilor poate vizualiza soldurile tuturor conturilor incluse în grupul respectiv de monitorizare a conturilor.

(4) Entitatea lider poate șterge grupul de monitorizare a conturilor cu informarea celorlalți membri ai grupului de monitorizare a contului înainte de această ștergere.

Articolul 17

Acceptarea și respingerea ordinelor de transfer de fonduri

(1) Ordinele de transfer de fonduri inițiate de participanți sunt considerate acceptate de [a se introduce denumirea băncii centrale] dacă: (a) mesajul de transfer respectă cerințele tehnice ale TARGET descrise în apendicele I; (b) mesajul respectă regulile și condițiile de formatare descrise în apendicele I; (c) mesajul trece de verificarea dublei inițieri descrisă în apendicele I; (d) în cazurile în care un plătitor a fost suspendat în ceea ce privește debitarea contului său (conturilor sale) sau un beneficiar a fost suspendat în ceea ce privește creditarea contului său (conturilor sale), s-a obținut consimțământul explicit al băncii centrale a participantului suspendat; (e) în cazurile în care ordinul de transfer de fonduri este emis ca parte a unei proceduri de decontare RTGS AS, contul participantului este inclus în grupul de conturi ale băncilor de decontare solicitat de AS respectiv, astfel cum se prevede la articolul 1 alineatul (7) din partea VI; și (f) în cazul decontării inter-sisteme ca parte a procedurilor de decontare RTGS AS, AS în cauză face parte dintr-un acord de decontare inter-sisteme, astfel cum se prevede la articolul 9 din partea VI.

(2) [a se introduce denumirea băncii centrale] respinge imediat orice ordin de transfer de fonduri care nu îndeplinește condițiile menționate la alineatul (1). [a se introduce denumirea băncii centrale] informează participantul cu privire la respingerea oricărui ordin de transfer de fonduri, conform precizărilor din apendicele I.

Articolul 18

Intrarea ordinelor de transfer de fonduri în sistem și irevocabilitatea acestora

(1) În sensul articolului 3 alineatul (1) prima teză și al articolului 5 din Directiva 98/26/CE și [a se introduce dispozițiile legislației naționale care transpun aceste articole din Directiva 98/26/CE]: (a) toate ordinele de transfer de fonduri, cu excepția celor prevăzute la literele (b), (c) și (d) de la prezentul alineat, se consideră introduse în TARGET-[a se introduce referința băncii centrale/țării] și irevocabile în momentul debitării contului TARGET al participantului relevant; (b) ordinele de plată instant sunt considerate intrate în TARGET – [a se introduce referința băncii centrale/țării] și irevocabile în momentul în care fondurile relevante din TIPS DCA al participantului sau din contul tehnic TIPS AS al acestuia sunt rezervate; (c) în cazul tranzacțiilor care sunt decontate prin T2S DCA și care fac obiectul„verificării prin comparare” a două ordine de transfer separate: (i) astfel de ordine de transfer, cu excepția celor prevăzute la punctul (ii) de la această literă, sunt considerate intrate în TARGET – [a se introduce referința băncii centrale/țării] în momentul în care acestea au fost declarate conforme cu regulile tehnice ale T2S de către Platforma T2S și irevocabile în momentul în care tranzacției i s-a acordat statutul «verificat prin comparare» pe Platforma T2S; (ii) pentru tranzacțiile care implică un CSD participant care are o componentă de verificare prin comparare separată în care ordinele de transfer sunt transmise direct acelui CSD participant pentru a fi verificate prin comparare în componenta separată a acestuia de verificare prin comparare, astfel de ordine de transfer sunt considerate intrate în TARGET – [a se introduce referința băncii centrale/țării] în momentul în care acestea au fost declarate conforme cu regulile tehnice ale T2S de către acel CSD participant și irevocabile din momentul în care tranzacției i s-a acordat statutul «verificat prin comparare» pe Platforma T2S. Lista CSD-urilor participante menționată la prezentul punct (ii) este disponibilă pe website-ul BCE; (d) ordinele de transfer de fonduri în legătură cu procedurile de decontare RTGS AS sunt considerate a fi fost introduse în sistemul component al TARGET al contului care urmează să fie debitat în momentul în care sunt acceptate de respectivul sistem component al TARGET și sunt irevocabile de la momentul respectiv.

(2) Dispozițiile alineatului (1) nu afectează regulile AS care stipulează un moment de intrare în AS și/sau de irevocabilitate a ordinelor de transfer inițiate într-un astfel de AS anterior momentului intrării respectivelor ordine de transfer ale AS în sistemul component al TARGET relevant.

(3) Ordinele de transfer de fonduri incluse într-un algoritm nu pot fi revocate în perioada în care rulează algoritmul.

Articolul 19

Proceduri de asigurare a continuității și pentru situații de urgență

(1) În cazul unui eveniment extern anormal sau al oricărui alt eveniment care afectează tranzacțiile din conturile TARGET, se aplică procedurile de asigurare a continuității activității și pentru situații de urgență prevăzute în apendicele IV.

(2) În circumstanțe excepționale, programul de operare al TARGET poate fi modificat, caz în care participanții vor fi informați de către [a se introduce denumirea băncii centrale].

(3) În circumstanțe excepționale, un AS poate solicita [a se introduce denumirea băncii centrale] să modifice programul de operare al TARGET.

(4) Eurosistemul furnizează o Soluție pentru situații de urgență de utilizat în cazul în care se materializează evenimentele descrise la primul alineat. Conectarea la Soluția pentru situații de urgență și utilizarea acesteia sunt obligatorii pentru participanții considerați critici de [a se introduce denumirea băncii centrale] și pentru participanții care decontează tranzacții foarte critice, astfel cum se prevede în apendicele IV. Alți participanți se pot conecta la cerere la Soluția pentru situații de urgență.

Articolul 20

Cerințe privind securitatea

(1) Participanții implementează controale adecvate de securitate pentru a-și proteja sistemele împotriva accesului și utilizării neautorizate. Participanții sunt singurii responsabili pentru protecția adecvată a confidențialității, integrității și disponibilității sistemelor proprii.

(2) Participanții aduc imediat la cunoștința [a se introduce denumirea băncii centrale] orice incidente de securitate produse la nivelul infrastructurii tehnice proprii și, atunci când este cazul, orice incidente de securitate care se produc la nivelul infrastructurii tehnice a terților furnizori. [a se introduce denumirea băncii centrale] poate solicita informații suplimentare despre incident și, dacă este necesar, poate solicita participantului să ia măsurile adecvate pentru a preveni repetarea unui asemenea eveniment.

(3) [a se introduce denumirea băncii centrale] poate impune cerințe suplimentare privind securitatea, în special în ceea ce privește securitatea cibernetică sau prevenirea fraudei, tuturor participanților și/sau participanților considerați critici de către [a se introduce denumirea băncii centrale].

(4) Participanții furnizează [a se introduce denumirea băncii centrale]: (i) acces permanent la dovada aderării lor la cerințele de securitate de punct final ale furnizorului de servicii de rețea ales; și (ii) pe bază anuală, declarația TARGET privind autocertificarea, după cum este prevăzută pentru tipurile de conturi pe care le dețin și astfel cum este publicată pe website-ul [a se introduce denumirea băncii centrale] și în limba engleză pe website-ul BCE.

(5) [a se introduce denumirea băncii centrale] evaluează declarația (declarațiile) de autocertificare a(le) participantului cu privire la nivelul de conformitate al acestuia cu fiecare dintre cerințele TARGET privind autocertificarea. Aceste cerințe sunt enumerate în apendicele VII.

(6) Nivelul de conformitate a participantului cu cerințele TARGET privind autocertificarea se clasifică după cum urmează, în ordine crescătoare în funcție de severitate: „conformitate deplină”; „neconformitate minoră; sau „neconformitate majoră”. Se aplică următoarele criterii: conformitatea deplină este atinsă în cazul în care participanții îndeplinesc 100 % din cerințe; neconformitatea minoră este atunci când un participant îndeplinește mai puțin de 100 %, dar cel puțin 66 % din cerințe, în timp ce o neconformitate majoră este atunci când un participant îndeplinește mai puțin de 66 % din cerințe. În cazul în care un participant demonstrează că o anumită cerință nu i se aplică, se consideră că acesta respectă cerința respectivă în scopul clasificării. Un participant care nu reușește să atingă nivelul de „conformitate deplină” prezintă un plan de acțiune care demonstrează modul în care intenționează să atingă acest nivel. [a se introduce denumirea băncii centrale] informează autoritățile de supraveghere relevante cu privire la nivelul de conformitate al participantului respectiv.

(7) În cazul în care participantul refuză să acorde acces permanent la dovada aderării sale la cerințele de securitate de punct final ale furnizorilor săi de servicii de rețea aleși sau nu furnizează autocertificarea TARGET, nivelul de conformitate al participantului este clasificat drept „neconformitate majoră”.

(8) [a se introduce denumirea băncii centrale] reevaluează pe bază anuală conformitatea participanților.

(9) [a se introduce denumirea băncii centrale] poate impune următoarele măsuri reparatorii participanților al căror nivel de conformitate a fost evaluat ca neconformitate minoră sau majoră, în ordine crescătoare în funcție de severitate: (a) monitorizare extinsă: participantul trebuie să furnizeze [a se introduce denumirea băncii centrale] un raport lunar, semnat de un membru al conducerii superioare, cu privire la progresele sale înregistrate în soluționarea neconformității. Participantului i se aplică suplimentar o penalitate lunară de 1 000 EUR pentru fiecare cont afectat. Această măsură reparatorie poate fi impusă în cazul în care participantul primește o a doua evaluare consecutivă prin care se constată neconformitatea minoră sau o evaluare prin care se constată neconformitatea majoră; (b) suspendare: participarea la TARGET-[a se introduce referința băncii centrale/țării] poate fi suspendată în împrejurările descrise la articolul 25 alineatul (2) literele (b) și/sau (c). Prin derogare de la articolul 25, participantului i se dă un preaviz de trei luni cu privire la o astfel de suspendare. Participantului i se aplică o penalitate lunară de 2 000 EUR pentru fiecare cont suspendat. Această măsură reparatorie poate fi impusă în cazul în care participantul primește o a doua evaluare consecutivă prin care se constată neconformitatea majoră; (c) încetare: participarea la TARGET-[a se introduce referința băncii centrale/țării] încetează în împrejurările descrise la articolul 25 alineatul (2) literele (b) și/sau (c). Prin derogare de la articolul 25, participantului i se dă un preaviz de trei luni. Participantului i se aplică o penalitate suplimentară de 1 000 EUR pentru fiecare cont închis. Această măsură reparatorie poate fi impusă în cazul în care participantul nu a remediat neconformitatea majoră într-un mod acceptabil pentru [a se introduce denumirea băncii centrale] în termen de trei luni de la suspendare.

(10) Participanții care permit accesul terților la contul lor TARGET astfel cum este prevăzut la articolul 7 și participanții care au înregistrat titulari de BIC adresabili conform articolului 2 din partea III tratează riscul care rezultă din acordarea acestui acces în conformitate cu cerințele de securitate prevăzute la alineatele (1)-(9).

Articolul 21

Schema de compensație

În cazul în care, din cauza unei disfuncționalități tehnice a TARGET, un ordin de transfer de fonduri nu poate fi decontat în aceeași zi de operare în care a fost acceptat, [a se introduce denumirea băncii centrale] face o ofertă de compensație participantului implicat, în conformitate cu procedura specială prevăzută în apendicele II.

Articolul 22

Regimul răspunderii

(1) În îndeplinirea obligațiilor care le revin în temeiul prezentelor Condiții, [a se introduce denumirea băncii centrale] și participanții sunt ținuți în mod reciproc de obligația generală de a acționa cu diligență rezonabilă.

(2) [a se introduce denumirea băncii centrale] răspunde față de participanții săi în caz de fraudă (incluzând, dar fără a se limita la dol) sau culpă gravă pentru orice prejudiciu rezultat din funcționarea TARGET-[a se introduce referința băncii centrale/țării]. În cazul culpei simple, răspunderea [a se introduce denumirea băncii centrale] se limitează la prejudiciul direct al participantului, și anume la valoarea tranzacției în cauză și/sau la pierderea dobânzii aferente, cu excluderea oricărui prejudiciu indirect.

(3) [a se introduce denumirea băncii centrale] nu răspunde pentru niciun prejudiciu rezultat dintr-o disfuncționalitate sau întrerupere în funcționare a infrastructurii tehnice (inclusiv, dar fără a se limita la infrastructura informatică, programele, datele, aplicațiile sau rețelele [a se introduce denumirea băncii centrale]), dacă o astfel de disfuncționalitate sau întrerupere în funcționare apare în ciuda faptului că [a se introduce denumirea băncii centrale] a adoptat măsurile considerate în mod rezonabil necesare pentru a proteja infrastructura în cauză împotriva disfuncționalității sau întreruperii în funcționare, precum și pentru a înlătura consecințele unei astfel de disfuncționalități sau întreruperi în funcționare (aceastea din urmă incluzând, dar fără a se limita la inițierea și finalizarea procedurilor de asigurare a continuității activității și pentru situații de urgență menționate în apendicele IV).

(4) [a se introduce denumirea băncii centrale] nu este răspunzătoare: (a) în măsura în care prejudiciul este cauzat de participant; sau (b) dacă prejudiciul rezultă din evenimente externe care se află în afara controlului rezonabil al [a se introduce denumirea băncii centrale] (forță majoră).

(5) Fără a aduce atingere [a se introduce prevederile legislației naționale], alineatele (1)-(4) se aplică în măsura în care este posibilă exonerarea răspunderii [a se introduce denumirea băncii centrale].

(6) [a se introduce denumirea băncii centrale] și participanții iau toate măsurile rezonabile și realizabile în scopul diminuării oricăror daune sau prejudicii la care se referă prezentul articol.

(7) În îndeplinirea unora sau a tuturor obligațiilor ce îi revin conform prezentelor Condiții, [a se introduce denumirea băncii centrale] poate mandata terți să acționeze în numele său, în special furnizori de rețele de telecomunicații sau de alt tip de rețele sau alte entități, dacă acest lucru este necesar pentru îndeplinirea de către [a se introduce denumirea băncii centrale] a obligațiilor sale sau dacă aceasta este o practică normală a pieței. Obligația [a se introduce denumirea băncii centrale] se limitează la selectarea și împuternicirea în mod corespunzător a oricăror astfel de terți, iar răspunderea [a se introduce denumirea băncii centrale] este limitată în mod corespunzător. În sensul prezentului alineat, BCN de nivelul 3 nu sunt considerate terți.

Articolul 23

Proba

(1) Cu excepția cazului în care prezentele Condiții dispun altfel, toate ordinele de transfer de fonduri și mesajele aferente, precum confirmările de debitare sau de creditare sau extrasele de cont, dintre [a se introduce denumirea băncii centrale] și participanți, se transmit prin intermediul furnizorului relevant de servicii de rețea.

(2) Înregistrările pe suport electronic sau pe suport de hârtie ale mesajelor păstrate de [a se introduce denumirea băncii centrale] sau de furnizorul relevant de servicii de rețea sunt acceptate ca mijloace de probă a plăților procesate prin intermediul [a se introduce denumirea băncii centrale]. Versiunea salvată sau tipărită a mesajului original al furnizorului relevant de servicii de rețea este acceptată ca mijloc de probă, indiferent de forma mesajului original.

(3) În cazul în care conexiunea la NSP a unui participant nu mai funcționează, participantul utilizează mijlocul alternativ de transmitere a mesajelor, stabilit cu [a se introduce denumirea băncii centrale]. În astfel de situații, versiunea salvată sau tipărită a mesajului prezentată de [a se introduce denumirea băncii centrale] are aceeași valoare probatorie ca și mesajul original, indiferent de forma acestuia.

(4) [a se introduce denumirea băncii centrale] păstrează evidențe complete ale ordinelor de transfer de fonduri inițiate și ale plăților primite de participanți pentru o perioadă de [a se introduce perioada prevăzută de legislația națională aplicabilă] de la data inițierii acestor ordine de transfer de fonduri și a primirii plăților, cu condiția ca aceste evidențe complete să acopere o perioadă de cel puțin cinci ani pentru orice participant la TARGET care face obiectul unei monitorizări continue în temeiul măsurilor restrictive adoptate de Consiliul Uniunii Europene sau de statele membre, sau chiar o perioadă mai lungă, în cazul în care aceasta este prevăzută de reglementări specifice.

(5) Registrele și evidențele proprii ale [a se introduce denumirea băncii centrale] sunt acceptate ca mijloc de probă a oricăror obligații ale participanților și a oricăror fapte și evenimente pe care părțile se bazează.

Articolul 24

Durata și încetarea în condiții normale a participării și închiderea conturilor

(1) Fără a aduce atingere prevederilor articolului 25, participarea la TARGET-[a se introduce referința băncii centrale/țării] este pe durată nedeterminată.

(2) Un participant poate înceta oricare dintre următoarele în orice moment, cu un preaviz de 14 zile de operare, cu excepția cazului în care convine cu [a se introduce denumirea băncii centrale] un preaviz mai scurt: (a) întreaga sa participare la TARGET-[a se introduce referința băncii centrale/țării]; (b) unul sau mai multe dintre DCA, conturile tehnice RTGS AS și/sau conturile tehnice TIPS AS ale sale; (c) unul sau mai multe dintre MCA-urile sale, cu condiția să continue să respecte prevederile articolului 5.

(3) [a se introduce denumirea băncii centrale] poate înceta oricare dintre următoarele în orice moment, cu un preaviz de trei luni, cu excepția cazului în care convine cu participantul respectiv un alt termen de preaviz: (a) întreaga participare a unui participant la TARGET-[a se introduce referința băncii centrale/țării]; (b) unul sau mai multe dintre DCA, conturile tehnice RTGS AS sau conturile tehnice TIPS AS ale participantului; (c) unul sau mai multe dintre MCA-urile participantului, cu condiția ca acesta să continue să dețină cel puțin un MCA.

(4) În cazul încetării participării, obligația de păstrare a confidențialității prevăzută la articolul 28 rămâne în vigoare pentru o perioadă de cinci ani de la data încetării participării.

(5) La încetarea participării, [a se introduce denumirea băncii centrale] închide toate conturile TARGET ale participantului în cauză în conformitate cu articolul 26.

Articolul 25

Suspendarea participării și încetarea participării în situații excepționale

(1) Participarea la TARGET-[a se introduce referința băncii centrale/țării] a unui participant încetează imediat și fără notificare prealabilă sau este suspendată la apariția uneia dintre următoarele situații de neîndeplinire a obligațiilor: (a) deschiderea procedurilor de insolvență; și/sau (b) participantul nu mai îndeplinește criteriile de acces prevăzute la articolul 4.

În sensul prezentului alineat, adoptarea unor măsuri de prevenire a crizelor sau a unor măsuri de gestionare a crizelor în sensul Directivei 2014/59/UE împotriva unui participant nu constituie automat deschiderea unei proceduri de insolvență.

(2) [a se introduce denumirea băncii centrale] poate înceta fără notificare prealabilă sau poate suspenda participarea participantului la TARGET-[a se introduce referința băncii centrale/țării] dacă: (a) apar una sau mai multe situații de neîndeplinire a obligațiilor [altele decât cele menționate la alineatul (1)]; (b) participantul a încălcat în mod substanțial oricare dintre prezentele Condiții; (c) participantul nu își îndeplinește o obligație substanțială față de [a se introduce denumirea băncii centrale]; (d) participantul încetează să mai aibă un acord valabil cu un NSP pentru a furniza conexiunea necesară la TARGET; (e) are loc orice alt eveniment în legătură cu un participant, eveniment care, după aprecierea [a se introduce denumirea băncii centrale], ar pune în pericol stabilitatea, buna funcționare și securitatea generale ale TARGET-[a se introduce referința băncii centrale/țării] sau ale oricărui alt sistem component al TARGET sau ar periclita îndeplinirea de către [a se introduce denumirea băncii centrale] a misiunilor sale prevăzute de [a se introduce dispozițiile legislației naționale aplicabile] și de Statutul Sistemului European al Băncilor Centrale și al Băncii Centrale Europene sau prezintă riscuri din perspectiva prudenței; (f) o BCN suspendă sau încetează accesul participantului la creditul pe parcursul zilei (intraday credit), inclusiv la autocolateralizare, în temeiul articolului 13 din partea II; și/sau (g) participantul este exclus dintr-un grup închis de utilizatori (Closed Group of Users) (CGU) ai NSP sau calitatea sa de membru al unui astfel de grup închis de utilizatori ai NSP încetează în alt fel.

(3) În exercitarea libertății de apreciere în temeiul alineatului (2), [a se introduce denumirea băncii centrale] ia în considerare, printre altele, gravitatea situației de neîndeplinire a obligațiilor sau a evenimentelor menționate la alineatul (2) literele (a)-(c).

(4) În cazul în care [a se introduce denumirea băncii centrale] suspendă sau încetează participarea la TARGET-[a se introduce referința băncii centrale/țării] a unui participant în conformitate cu alineatele (1) sau (2), [a se introduce denumirea băncii centrale] informează fără întârziere nejustificată – prin intermediul unui mesaj de tip broadcast sau, dacă acesta nu este disponibil, prin orice alt mijloc de comunicare adecvat – participantul respectiv, alte bănci centrale și participanții la toate sistemele componente ale TARGET cu privire la suspendarea sau încetarea respectivă. Se consideră că acest mesaj a fost transmis de către banca centrală a statului membru de origine a participantului respectiv

(5) Odată ce un astfel de mesaj transmis în temeiul alineatului (4) a fost primit de către participanți, se consideră că aceștia au fost informați despre încetarea/suspendarea participării unui participant la TARGET-[a se introduce referința băncii centrale/țării] sau la un alt sistem component al TARGET. Participanții suportă orice pierderi rezultate din inițierea unui ordin de transfer de fonduri către participanții a căror participare a fost suspendată sau a căror participare a încetat, dacă ordinul de transfer de fonduri în cauză a fost introdus în TARGET-[a se introduce referința băncii centrale/țării] după primirea mesajului.

Articolul 26

Închiderea conturilor TARGET de către [a se introduce denumirea băncii centrale] la încetarea participării

În situația încetării participării la TARGET-[a se introduce referința băncii centrale/țării] a unui participant în temeiul articolului 24 sau al articolului 25, [a se introduce denumirea băncii centrale] închide conturile TARGET ale participantului în cauză, după ce a decontat sau a respins toate ordinele de transfer de fonduri aflate în coada de așteptare și și-a exercitat drepturile de garanție reală mobiliară și de compensare bilaterală (set-off) în conformitate cu articolul 27.

Articolul 27

Drepturile [a se introduce denumirea băncii centrale] de garanție reală mobiliară și de compensare bilaterală (set-off)

(1) [a se introduce dacă este aplicabil: [a se introduce denumirea băncii centrale] are un drept de garanție reală mobiliară asupra soldurilor creditoare prezente și viitoare din conturile TARGET ale participantului, drept colateral pentru orice creanțe curente și viitoare născute din raportul juridic dintre părți.] (a) [a se introduce dacă este aplicabil: Creanțele curente și viitoare ale unui participant față de [a se introduce denumirea băncii centrale] rezultate dintr-un sold creditor al conturilor TARGET vor fi transferate către [a se introduce denumirea băncii centrale] drept colateral (respectiv vor fi transferate ca garanție) pentru orice creanță curentă sau viitoare a [a se introduce denumirea băncii centrale] față de participant născută din [a se introduce trimitere la aranjamentul de implementare a prezentelor Condiții]. Un astfel de colateral se constituie prin simplul fapt al creditării cu fonduri a conturilor TARGET ale participantului.] (b) [a se introduce dacă este aplicabil: [a se introduce denumirea băncii centrale] are o garanție reală mobiliară fluctuantă (floating charge) asupra soldurilor creditoare prezente și viitoare din conturile TARGET ale participantului, drept colateral pentru creanțele curente și viitoare născute din raportul juridic dintre părți.]

(2) [a se introduce dacă este aplicabil: [a se introduce denumirea băncii centrale] are dreptul menționat la alineatul (1), chiar dacă creanțele sale sunt afectate de condiții sau nu sunt încă exigibile.]

(3) [a se introduce dacă este aplicabil: Participantul, acționând în calitatea sa de titular de cont TARGET, consimte prin prezenta la constituirea unei garanții reale mobiliare în favoarea [a se introduce denumirea băncii centrale] la care a fost deschis contul respectiv; acest consimțământ constituie punerea la dispoziția [a se introduce denumirea băncii centrale] a activelor-obiect al garanției reale mobiliare la care se face referire în legislația [a se introduce adjectivul național aferent]. Orice sume plătite în conturile TARGET ale căror solduri constituie obiectul garanției reale mobiliare devin în mod irevocabil obiect al garanției reale mobiliare, prin simplul fapt al plății lor, fără niciun fel de restricții, drept colateral pentru îndeplinirea în totalitate a obligațiilor garantate.]

(4) La apariția: (a) unei situații de neîndeplinire a obligațiilor, menționată la articolul 25 alineatul (1); sau (b) oricărei altei situații de neîndeplinire a obligațiilor sau a unui eveniment prevăzute la articolul 25 alineatul (2) care a condus la încetarea sau suspendarea participării participantului, fără a ține seama de deschiderea oricăror proceduri de insolvență împotriva unui participant și fără a ține seama de orice cesiune, poprire/sechestru judiciar sau de altă natură sau de orice altă formă de dispoziție asupra drepturilor participantului ori cu privire la aceste drepturi,

toate obligațiile participantului sunt considerate de drept și imediat scadente și, ca urmare, imediat exigibile, fără notificare prealabilă și fără a fi necesară vreo aprobare prealabilă de către o autoritate. În plus, obligațiile reciproce dintre participant și [a se introduce denumirea băncii centrale] sunt automat compensate bilateral (set-off) între ele, iar partea care datorează suma mai mare plătește celeilalte diferența.

(5) [a se introduce denumirea băncii centrale] îl notifică fără întârziere pe participant cu privire la orice compensare bilaterală (set-off) efectuată potrivit alineatului (4), după ce aceasta a fost efectuată.

(6) [a se introduce denumirea băncii centrale] poate, fără notificare prealabilă, să debiteze conturile TARGET ale oricărui participant cu orice sumă pe care participantul respectiv o datorează [a se introduce denumirea băncii centrale], rezultată din raportul juridic dintre participant și [a se introduce denumirea băncii centrale].

(7) Dispozițiile prezentului articol nu generează niciun drept, garanție reală mobiliară, sarcină sau creanță sau compensare bilaterală (set-off) în ceea ce privește următoarele conturi TARGET utilizate de AS: (a) Conturile TARGET utilizate în conformitate cu procedurile de decontare ale AS prevăzute în partea VI sau în partea VII; (b) Conturile TARGET deținute de AS în conformitate cu părțile II-V, în cazul în care fondurile deținute în astfel de conturi nu aparțin AS, ci sunt deținute în numele clienților lor sau sunt utilizate pentru decontarea ordinelor de transfer de fonduri în numele clienților lor.

Articolul 28

Confidențialitate

(1) [a se introduce denumirea băncii centrale] păstrează confidențialitatea tuturor informațiilor sensibile sau secrete, inclusiv când acestea se referă la plăți, informații tehnice sau organizaționale care aparțin participantului, participanților din același grup sau clienților participantului, cu excepția situației în care participantul sau clientul său și-a dat consimțământul în scris pentru divulgarea informațiilor [a se introduce următoarea propoziție, dacă este aplicabilă în temeiul legislației naționale: sau această divulgare este permisă ori impusă de legislația [a se introduce adjectivul referitor la denumirea țării]].

(2) Prin derogare de la alineatul (1), participantul consimte ca informațiile cu privire la orice măsură luată în conformitate cu articolul 25 să nu fie considerate informații confidențiale.

(3) Prin derogare de la alineatul (1), participantul este de acord ca [a se introduce denumirea băncii centrale] să poată divulga informații care se referă la plăți, informații tehnice sau organizatorice privind participantul, participanți din același grup bancar sau clienți ai participantului, obținute în cursul funcționării TARGET-[a se introduce referința băncii centrale/țării] către: (a) alte bănci centrale sau terți implicați în operarea TARGET – [a se introduce referința băncii centrale/țării], în măsura în care divulgarea este necesară pentru funcționarea eficientă a TARGET sau pentru monitorizarea expunerii participantului sau a grupului bancar al acestuia; (b) alte bănci centrale, în vederea efectuării analizelor necesare pentru operațiunile de piață, funcțiile de politică monetară, stabilitatea financiară sau integrarea financiară; sau (c) autoritățile de supraveghere, de rezoluție și de monitorizare ale statelor membre și ale Uniunii, inclusiv băncile centrale, în măsura în care acest lucru este necesar pentru îndeplinirea sarcinilor lor publice, și cu condiția ca în toate aceste cazuri divulgarea să nu contravină legislației aplicabile.

(4) [a se introduce denumirea băncii centrale] nu este răspunzătoare pentru consecințele financiare și comerciale ale unei divulgări efectuate potrivit alineatului (3).

(5) Prin derogare de la prevederile alineatului (1) și cu condiția ca prin aceasta să nu fie posibilă identificarea directă sau indirectă a participantului sau a clienților participantului, [a se introduce denumirea băncii centrale] poate utiliza, divulga sau publica informații referitoare la plăți aferente participantului sau clienților participantului în scopuri statistice, istorice, științifice sau în alte scopuri în exercițiul funcțiilor sale publice sau în exercițiul funcțiilor altor entități publice cărora le sunt divulgate aceste informații.

(6) Informațiile referitoare la funcționarea TARGET-[a se introduce referința băncii centrale/țării] la care participanții au avut acces pot fi utilizate numai în scopurile menționate în prezentele Condiții. Participanții păstrează confidențialitatea acestor informații, cu excepția situației în care [a se introduce denumirea băncii centrale] și-a dat consimțământul în scris și în mod expres pentru divulgarea acestora. Participanții se asigură că orice terți către care aceștia externalizează, deleagă sau subcontractează sarcini care au sau pot avea o influență asupra îndeplinirii obligațiilor lor în temeiul prezentelor Condi